HU Az Európai Unió Hivatalos Lapja C 239/9

Értesítés a Japánból származó televíziós kamerarendszerek és alkatrészeik behozatalára alkalmazandó dömpingellenes intézkedések hatályának megszűnésére vonatkozó felülvizsgálati eljárás megindításáról

(2005/C 239/05)

A Japánból (a továbbiakban: az érintett ország) származó televíziós kamerarendszerek behozatalára vonatkozó hatályos dömpingellenes intézkedések hatályának küszöbön álló megszűnéséről szóló értesítés (1) közzétételét követően a Bizottsághoz felülvizsgálati kérelem érkezett a legutóbb a 461/2004/EK tanácsi rendelettel (2) módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (3) (a továbbiakban: az alaprendelet) 11. cikkének (2) bekezdése alapján.

1. A felülvizsgálati kérelem

A kérelmet 2005. június 29-én nyújtotta be a Grass Valley (a továbbiakban: a kérelmező) a teljes közösségi televíziós kamerarendszer-gyártás jelentős – ebben az esetben 60 %-ot meghaladó – részét képviselő közösségi termelők nevében.

2. A termék

A felülvizsgálat tárgyát a Japánból származó televíziós kamerarendszerek és alkatrészeik (a továbbiakban: az érintett termék) képezik, amelyek jelenleg a következő KN-kódok alá sorolandók be: ex 8525 30 90 (8525309010 TARIC-kód), ex 8537 10 91 (8537109191 TARIC-kód), ex 8537 10 99 (8537109991 TARIC-kód), ex 8529 90 81 (8529908138 TARIC-kód), ex 8529 90 88 (8529908832 TARIC-kód), ex 8543 89 95 (8543899539 TARIC-kód), ex 8528 21 14 (8528211410 TARIC-kód), ex 8528 21 16 (8528211610 TARIC-kód) and ex 8528 21 90 (8528219010 TARIC-kód). Ezek a KN-kódok csak tájékoztató jellegűek.

3. Hatályos intézkedések

A jelenleg hatályos intézkedések az 2042/2000/EK tanácsi rendelettel (4) kivetett végleges dömpingellenes vámok.

4. A felülvizsgálat indokolása

A kérelem azon az indokon alapul, hogy az intézkedések hatályának megszűnése valószínűsíthetően a Közösség gazdasági ágazatát érő dömping és kár folytatódását vagy megismétlődését eredményezné.

Az állítás, hogy a dömping folytatódna Japán vonatkozásában, a belföldi árak alapján megállapított rendes érték és az érintett terméknek a Közösségbe irányuló exportárai összehasonlításán alapul.

Az így kiszámított dömpingkülönbözet jelentős.

A dömping megismétlődését illetően a kérelmező azt is állítja, hogy az egyéb harmadik országokba (azaz Kínába és Indiába) irányuló kivitel dömpingárakon zajlik.

Azt is állítja továbbá, hogy egyes Japán vállalatok elsősorban az intézkedések miatt szereltetnek össze kamerákat az EU-ban, így az intézkedések hatályvesztése valószínűsíthetően ahhoz vezet, hogy az ilyen kamerákat ezután Japán importtal fogják helyettesíteni. A behozatal során állítólag az EU-ban összeszerelt kamerák esetében jelenleg alkalmazott árképzést követnék. A kérelmező állítása szerint ezek az árak minden valószínűség szerint dömpingárak lennének.

A kérelmező ezenfelül azt is állítja, hogy fennáll a további kárt okozó dömping valószínűsége. Ezt illetően a kérelmező bizonyítékokat nyújt be arra nézve, hogy az intézkedések hatályvesztése esetén az érintett termék jelenlegi behozatali szintje valószínűsíthetően megemelkedik az érintett ország exportáló termelőinek kihasználatlan kapacitása, illetve gyári létesítményeikben rejlő potenciáljuk miatt.

Ezenkívül a kérelmező azt állítja, hogy a dömpingelt importok által okozott kár megszűnése elsősorban az intézkedések meglétének köszönhető, így azok hatályvesztésével az érintett országból származó számottevő dömpingáras behozatal ismétlődő előfordulása valószínűsíthetően a közösségi gazdasági ágazatnak okozott kár megismétlődéséhez vezetne.

5. Az eljárás

A tanácsadó bizottsággal folytatott konzultációt követően a Bizottság úgy határozott, hogy elegendő bizonyíték áll rendelkezésre felülvizsgálat megindításához az intézkedés megszűnésének tárgyában; ezért a Bizottság az alaprendelet 11. cikkének (2) bekezdése értelmében felülvizsgálatot kezdeményez.

5.1. A dömping és a károkozás valószínűségét megállapító eljárás

A vizsgálat meg fogja állapítani, hogy az intézkedések megszűnése eredményezheti-e valószínűsíthetően a dömping és a kár folytatódását vagy megismétlődését.

a) Kérdőívek

A vizsgálat lefolytatásához szükségesnek ítélt információk összegyűjtése céljából a Bizottság kérdőíveket küld a közösségi gazdasági ágazatnak, a Közösségben működő bármely termelői szervezetnek, a japán exportőröknek/termelőknek, az exportőrök/termelők bármely szervezetének, az importőröknek, bármely, a kérelemben megnevezett, illetve a felülvizsgálat tárgyát képező intézkedésekhez vezető vizsgálatban együttműködő importszövetségeknek, továbbá az érintett exportőr ország hatóságainak.

Valamennyi érdekelt fél feltétlenül vegye fel azonnal a kapcsolatot fax útján a Bizottsággal annak érdekében, hogy tisztázza, szerepel-e a kérelemben, és hogy amennyiben szükséges, a 6. pont a) alpontjában megállapított határidőn belül kérdőívet igényeljen, tekintettel arra, hogy a 6. pont b) alpontjában megállapított határidő valamennyi érdekelt félre vonatkozik.

b) Információgyűjtés és meghallgatások

A Bizottság valamennyi érdekelt felet felkéri, hogy ismertesse álláspontját, szolgáltasson a kérdőíves válaszokon felül további információkat, és terjesszen elő ezeket alátámasztó bizonyítékokat. Ezen információknak és az ezeket alátámasztó bizonyítékoknak a 6. pont b) alpontjában meghatározott határidőn belül kell beérkezniük a Bizottsághoz. A Bizottság meghallgathatja továbbá az érdekelt feleket, amennyiben azok olyan kérelmet nyújtanak be, amelyből kitűnik, hogy meghallgatásukat különleges okok indokolják. E kérelmet a 6. pont c) alpontjában meghatározott határidőn belül kell benyújtani.

5.2. A közösségi érdek megállapítására irányuló eljárás

Az alaprendelet 21. cikkével összhangban, és amennyiben bebizonyosodik, hogy a dömping és a károkozás folytatódása vagy megismétlődése valószínűsíthető, meg kell állapítani, hogy a dömpingellenes intézkedések fenntartása vagy hatályon kívül helyezése nem ellenkezne-e a közösségi érdekkel. Ezért a közösségi gazdasági ágazatnak, az importőröknek és képviseleti szerveiknek, valamint a felhasználói és fogyasztói képviseleti szerveknek a 6. pont b) alpontjában megállapított határidőn belül módjukban áll a Bizottságnál jelentkezni és információkat szolgáltatni, amennyiben bizonyítani tudják, hogy tevékenységük és az érintett termék között objektív kapcsolat áll fenn. Az előző mondatban foglaltaknak megfelelően cselekvő felek a 6. pont c) alpontjában megállapított határidőn belül meghallgatást kérhetnek, ismertetve azokat a különleges okokat, amelyek meghallgatásukat indokolják. Meg kell jegyezni, hogy a 21. cikk értelmében benyújtott bármely információ csak akkor vehető figyelembe, ha azt a benyújtásakor tényszerű bizonyítékokkal támasztják alá.

6. Határidők

a) Kérdőív vagy egyéb igénylőlap kérelmezése

Minden érdekelt félnek, aki nem működött együtt a jelen felülvizsgálat tárgyát képező intézkedésekhez vezető vizsgálatban, a lehető leghamarabb, de legkésőbb ezen értesítésnek az Európai Unió Hivatalos Lapjában való közzétételét követő 15 napon belül kérdőívet kell igényelnie.

b) Jelentkezés, a kérdőíves válaszok benyújtása, egyéb információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, azoknak – eltérő rendelkezés hiányában – az ezen értesítésnek az Európai Unió Hivatalos Lapjában történő közzétételét követő 40 napon belül jelentkezniük kell a Bizottságnál, elő kell terjeszteniük álláspontjukat és be kell nyújtaniuk kérdőíves válaszaikat, illetve bármely egyéb információt. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha a felek a fent említett határidőn belül jelentkeznek.

c) Meghallgatások

Valamennyi érdekelt fél bizottsági meghallgatást is kérhet ugyanezen 40 napos határidőn belül.

7. Írásbeli beadványok, kérdőíves válaszok, levelezés

Az érdekelt feleknek valamennyi beadványt és kérelmet írásban kell benyújtaniuk (eltérő rendelkezés hiányában nem elektronikus formátumban), és fel kell tüntetniük az érdekelt fél nevét, címét, e-mail címét, telefon-, fax- és/vagy telexszámát. Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőíves válaszokat és a levelezését – „Limited” (5) jelöléssel kell ellátni; az alaprendelet 19. cikke (2) bekezdésének megfelelően ezekhez nem bizalmas jellegű változatot is rendelkezésre kell bocsátani, amelyet a „FOR INSPECTION BY INTERESTED PARTIES” jelöléssel kell ellátni.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

8. Az együttműködés hiánya

Azokban az esetekben, ha az érdekelt felek bármelyike megtagadja a szükséges információkhoz való hozzáférést, vagy azokat nem szolgáltatja az e rendeletben megszabott határidőn belül, illetve ha a vizsgálatot jelentősen hátráltatja, az alaprendelet 18. cikkének megfelelően átmeneti vagy végleges, megerősítő vagy nemleges ténymegállapítások tehetők a rendelkezésre álló tények alapján.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és a rendelkezésre álló tényeket lehet használni. Ha valamelyik érdekelt fél nem, vagy csak részben működik együtt, és ezért a ténymegállapítások alapjául az alaprendelet 18. cikkével összhangban a rendelkezésre álló tények szolgálnak, előfordulhat, hogy a fél számára az eredmény kevésbé lesz kedvező annál, mint abban az esetben, ha együttműködött volna.

9. A vizsgálat időbeli keretei

Az alaprendelet 11. cikke (5) bekezdésének megfelelően a vizsgálat ezen értesítésnek az Európai Unió Hivatalos Lapjában való megjelenésétől számított 15 hónapon belül lezárul.

(1) HL C 309., 2004.12.15., 2. o.

(2) HL L 77., 2004.3.13., 12. o.

(3) HL L 56., 1996.3.6., 1. o.

(4) HL L 244., 2000.9.29., 38. o.

(5) Ez azt jelenti, hogy a dokumentum kizárólag belső használatra szól. Az Európai Parlament, a Tanács és a Bizottság dokumentumaihoz való nyilvános hozzáférésről szóló, 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelem alatt áll. Az alaprendelet 19. cikke és a GATT 1994 VI. cikkének végrehajtásáról szóló WTO-megállapodás (dömpingellenes megállapodás) 6. cikke értelmében bizalmas jellegű dokumentumnak minősül.